**บทที่1**

**บทนำ**

**1.1 ความเป็นมาและความสำคัญของปัญหา**

ภาพทิวทัศน์ หรือ ภาพวิว หมายถึงภาพแสดงลักษณะธรรมชาติของภูมิประเทศที่ปรากฏให้เห็นโดยทั่วไป เช่น ภาพท้องนา ทุ่งหญ้า ภูเขา ทะเล บ้านเรือน ท้องฟ้า เป็นต้น ซึ่งเป็นภาพที่มองเห็นในระยะไกล ถ่ายทอดความงามออกมาเป็นผลงานศิลปะ ด้วยการวาดภาพ ถ่ายภาพ และการปั้นรูป เป็นต้น โดยแสดงบรรยายกาศอันสวยงาม ทั้งรูปทรง สีสัน แสงเงาและระยะใกล้ไกล ภาพทิวทัศน์ แบ่งตามลักษณะธรรมชาติและสภาพแวดล้อม ได้เป็น 3 ประเภท ดังนี้

1. ภาพทิวทัศน์บก (Landscape Painting)

2. ภาพทิวทัศน์ทะเล (Seascape Painting)

3. ภาพทิวทัศน์สิ่งก่อสร้าง ( Architectural Landscape)

ภาพทิวทัศน์สิ่งก่อสร้าง หมายถึง การเขียนภาพโครงสร้างอาคารตึกรามบ้านช่อง สลัม โบสถ์ วิหาร วัดวาอาราม อาจมีต้นไม้ผู้คน และสิ่งต่างๆประกอบให้ดูเป็นเรื่องราว สิ่งก่อสร้างต่างๆส่วนมากแล้วจะเป็นรูปทรงเรขาคณิต คุณค่าของภาพทิวทัศน์สิ่งก่อสร้่างจะอยู่ที่บรรยากาศและแสงเงาที่กระทบกับสิ่งก่อสร้างโดยตรง ตลอดจนลักษณะการประกอบกันของโครงสร้างที่สลับซับซ้อนสวยงาม

อุทยานประวัติศาสตร์ศรีเทพเป็นหนึ่งในอุทยานประวัติศาสตร์ จำนวนสิบแห่งของประเทศไทยปัจจุบันที่จัดตั้งขึ้นโดยกรมศิลปากร กระทรวงวัฒนธรรม โดยจัดตั้งขึ้นเมื่อปี พ.ศ. 2527 สำหรับชื่อเรียก“ศรีเทพ” นั้นเป็นการอนุโลมตามพระวินิจฉัยสมเด็จพระเจ้าบรมวงศ์เธอ กรมพระยาดำรงราชานุภาพ พระบิดาแห่งวิชาประวัติศาสตร์และโบราณคดีไทย ที่ได้ทรงสันนิษฐานไว้ในคราวเสด็จตรวจราชการมณฑลเพชรบูรณ์เมื่อครั้งดำรงตำแหน่งเสนาบดีกระทรวงมหาดไทยในปี พ.ศ. 2447

พื้นที่ที่มีการตั้งเป็นอุทยานประวัติศาสตร์ศรีเทพนั้น นับเป็นแหล่งอารยธรรมที่สำคัญแห่งหนึ่งของประเทศไทยปัจจุบัน เนื่องจากยังเป็นพื้นที่ที่ปรากฎร่องรอยหลักฐานซึ่งสะท้อนให้เห็นถึงการตั้งถิ่นฐานอยู่อาศัยของมนุษย์ที่มีมาอย่างต่อเนื่องนับตั้งแต่สมัยก่อนประวัติศาสตร์ วัฒนธรรมทวารวดีและเขมรตามลำดับ ซึ่งรวมระยะเวลาที่มีความเจริญรุ่งเรืองถึงกว่า 800 ปี ก่อนที่จะถูกทิ้งร้างไปด้วยสาเหตุโรคระบาดร้ายแรงหรือปัญหาภัยแล้งประการใดประการหนึ่งหรือทั้งสองประการ ในราวปลายพุทธศตวรรษที่ 18 - ต้นพุทธศตวรรษที่ 19 อันเป็นช่วงก่อนที่วัฒนธรรมสุโขทัยและอยุธยาจะเจริญรุ่งเรืองขึ้นมาแทนที่ในบริเวณลุ่มแม่น้ำป่าสัก และมีการพัฒนาการตั้งถิ่นฐานอยู่อาศัยอย่างต่อเนื่องมาจนถึงปัจจุบัน

บริเวณอุทยานประวัติศาสตร์ศรีเทพในปัจจุบัน ประกอบไปด้วยสองส่วนด้วยกัน ส่วนแรกเป็นพื้นที่ ในส่วนเมืองโบราณศรีเทพ ซึ่งมีพื้นที่ทั้งหมดประมาณ 2,889 ไร่ หรือประมาณ 4.7 ตารางกิโลเมตร มีโบราณสถานเขาคลังใน โบราณสถานปรางค์สองพี่น้องและโบราณสถานปรางค์ศรีเทพเป็นกลุ่มโบราณ สถานสำคัญ รวมทั้งมีสระน้ำและหนองน้ำขนาดใหญ่จนถึงเล็กกระจัดกระจายอยู่ทั่วไปประมาณ 70 สระ ส่วนที่สองเป็นพื้นที่ที่อยู่นอกเมืองโบราณศรีเทพ ซึ่งเท่าที่สามารถสำรวจได้ในปัจจุบันนั้นมีโบราณสถานที่ยังมิได้มีการขุดแต่งและบูรณะประมาณ 50 แห่ง และส่วนใหญ่ตั้งอยู่ทางด้านทิศเหนือของเมืองโบราณศรีเทพ โดยมีโบราณสถานเขาคลังนอกที่เป็นสถาปัตยกรรมเนื่องในวัฒนธรรมทวารวดีเช่นเดียวกันกับโบราณสถานเขาคลังใน และโบราณสถานปรางค์ฤาษีที่เป็นสถาปัตยกรรมเนื่องในวัฒนธรรมเขมรเช่นเดียวกันกับโบราณสถานปรางค์สองพี่น้องและโบราณสถานปรางค์ศรีเทพ เป็นโบราณสถานสำคัญ

จากการที่ผู้วิจัยได้อาศัยอยู่ในพื้นที่ของจังหวัดเพชรบูรณ์ และเห็นถึงความงามในแหล่งท่องเที่ยวทางประวัติศาสตร์ คืออุทยานประวัติศาสตร์ศรีเทพ ซึ่งมีประวัติความเป็นมาอย่างยาวนานเป็นสถานที่ทางวัฒนธรรม ผู้วิจัยจึงเกิดแรงบันดาลใจที่จะสร้างสรรค์ผลงานจิตรกรรม โดยการวาดภาพความงามของทิวทัศน์อุทยานประวัติศาสตร์ศรีเทพ จังหวัดเพชรบูรณ์ ภายใต้เทคนิคจิตรกรรม ผ่านประสบการณ์ทางสุนทรียะของผู้วิจัย เพื่อถ่ายทอดถึงความงามของสถานที่อุทยานประวัติศาสตร์ศรีเทพ จังหวัดเพชรบูรณ์

**1.2 วัตถุประสงค์ของการวิจัย**

1.2.1 เพื่อถ่ายทอดถึงความงามของสถานที่อุทยานประวัติศาสตร์ศรีเทพ จังหวัดเพชรบูรณ์ ผ่านประสบ การณ์สุนทรียะแห่งความงาม ในรูปแบบของผลงานจิตรกรรมสร้างสรรค์

1.2.2 เพื่อศึกษา วิเคราะห์ สังเคราะห์การสร้างสรรค์ผลงานจิตรกรรม

1.2.3 เพื่อสร้างองค์ความรู้ในการสร้างสรรค์ผลงานจิตรกรรมโดยการวาดภาพทิวทัศน์ความงามของเมืองโบราณอุทยานประวัติศาสตร์ศรีเทพ จังหวัดเพชรบูรณ์

**1.3 ขอบเขตของการวิจัย**

1.3.1 ขอบเขตด้านข้อมูล

1.3.1.1 ข้อมูลจากเอกสาร ที่ได้ให้ความรู้เกี่ยวกับอุทยานประวัติศาสตร์ศรีเทพ จังหวัดเพชรบูรณ์ และผลงานจิตรกรรมสร้างสรรค์

1.3.1.2 ข้อมูลภาคสนาม เป็นข้อมูลที่ได้ลงพื้นที่ ศึกษา สังเกต และรวบรวมภาพถ่ายจากสถานที่จริงใน อุทยานประวัติศาสตร์ศรีเทพ จังหวัดเพชรบูรณ์

1.3.2 ขอบเขตด้านเนื้อหา

1.3.2.1 สร้างสรรค์ผลงานจิตรกรรมทิวทัศน์จากความงามเมืองโบราณอุทยานประวัติศาสตร์ศรีเทพ จังหวัดเพชรบูรณ์

ผลที่ได้ คือ 1. ผลงานจิตรกรรมสร้างสรรค์ ขนาด 50 x 60 เซนติเมตร จำนวน 4 ชิ้น

2. ได้ประสบการณ์สุนทรียะจากการสร้างสรรค์ผลงานศิลปะในพื้นที่จังหวัดของตนเอง

**1.4 ประโยชน์ที่คาดว่าจะได้รับ**

1.4.1องค์ความรู้ในการสร้างสรรค์ผลงานจิตรกรรม ที่สะท้อนถึงความงามของทิวทัศน์ในเมืองโบราณอุทยานประวัติศาสตร์ศรีเทพ จังหวัดเพชรบูรณ์

1.4.2 กระบวนการในการสร้างสรรค์และพัฒนาผลงานจิตรกรรม เพื่อประโยชน์ในการศึกษาทาง ด้านศิลปกรรมต่อผู้ที่สนใจ

1.4.3 ผลงานจิตรกรรมเผยแพร่ต่อนักศึกษาทำให้เกิดการเรียนรู้ร่วมกันในชั้นเรียน และบูรณาการกับการเรียนการสอนในรายวิชาอื่นๆ ที่สามารถประยุกต์ร่วมกันได้

1.4.4 จดลิขสิทธิ์ผลงานจิตรกรรม “ความงามเมืองโบราณอุทยานประวัติศาสตร์ศรีเทพ จังหวัด

เพชรบูรณ์ สู่การสร้างสรรค์ผลงานจิตรกรรมทิวทัศน์”

**1.5 ทฤษฎี สมมุติฐาน และกรอบแนวความคิดของการวิจัย**

ผู้วิจัยจึงเกิดแรงบันดาลใจที่จะสร้างสรรค์ผลงานจิตรกรรมโดยการวาดภาพความงามของทิวทัศน์อุทยานประวัติศาสตร์ศรีเทพ จังหวัดเพชรบูรณ์ ภายใต้เทคนิคจิตรกรรม ผ่านประสบ การณ์ทางสุนทรียะของผู้วิจัย เพื่อถ่ายทอดถึงความงามของสถานที่อุทยานประวัติศาสตร์ศรีเทพ จังหวัดเพชรบูรณ์ในหัวข้อ ความงามเมืองโบราณอุทยานประวัติศาสตร์ศรีเทพ จังหวัด เพชรบูรณ์ สู่การสร้างสรรค์ผลงานจิตรกรรมทิวทัศน์

**1.6 นิยามศัพท์เฉพาะ**

**งานทัศนศิลป์** คือ ศิลปะที่รับรู้ด้วยประสาทสัมผัสทางตา ศิลปะที่มองเห็น เมื่อพิจารณาความหมายที่มีผู้นิยามไว้ จะพบว่าการรับรู้เรื่องราว อารมณ์ ความรู้สึกของงานทัศนศิลป์นั้น จะต้องอาศัยประสาทตาเป็นสำคัญ นั่นคือตาจะรับรู้เกี่ยวกับสิ่งต่าง ๆ ที่นำมาประกอบเป็นงานทัศนศิลป์ได้แก่ เส้น รูปร่าง รูปทรง สี แสงเงา และพื้นผิว เป็นต้น โดยศิลปะจะนำสิ่งต่าง ๆ เหล่านี้มาสร้างสรรค์ผลงานด้วยวิธีการเขียนภาพ ระบายสีบ้าง ปั้นและสลักบ้างหรืองานโครงสร้างเป็นต้น

การสร้างสรรค์ผลงานทัศนศิลป์ให้เกิดคุณค่าทางศิลปะได้นั้น ขึ้นอยู่กับความสามารถ ทักษะและความคิดของศิลปินแต่ละคน งานทัศนศิลป์ที่ปรากฏให้เห็นสามารถแบ่งออกเป็น 2 ลักษณะ คือ

ทัศนศิลป์ 2 มิติ ได้แก่ ผลงานการเขียนภาพระบายสี

ทัศนศิลป์ 3 มิติ ได้แก่ ผลงานประติมากรรม สถาปัตยกรรม

**สุนทรียะแห่งความงาม** หรือ สุนทรียศาสตร์ (Aesthetics) เป็นศัพท์คำใหม่ ที่บัญญัติขึ้นโดย โบมการ์เด็น (Alexander Gottieb Baumgarte) ซึ่งก่อนหน้าที่เป็นเวลา 2000 กว่าปี นักปราชญ์สมัยกรีก เช่น เพลโต อริสโตเติล กล่าวถึงแต่เรื่องความงามความสะเทือนใจ ซึ่งเป็นความรู้สึกทางการรับรู้ (Sense Perception) ของมนุษย์ ปัญหาที่พวกเขาโต้เถียงกันได้แก่ ความงามคืออะไร ค่าของความงามนั้นเป็นจริงมีอยู่โดยตัวของมันเองหรือไม่ หรือว่าค่าของความงามเป็นเพียงความข้อความที่เราใช้กับสิ่งที่เราชอบ ความงามกับสิ่งที่งามสัมพันธ์กันอย่างไร มีมาตรการตายตัวอะไรหรือไม่ที่ทำให้เราตัดสินใจได้ว่าสิ่งนั้นงามหรือไม่งาม สุนทรียศาสตร์นับว่าเป็นแขนงหนึ่งของปรัชญาในส่วนที่เกี่ยวข้องกับการแสวงหา คุณค่า (Axiology) ในสมัยก่อนวิชานี้เป็นที่รู้จักกันในรูปของวิชา “ทฤษฎีแห่งความงาม” (Theory of Beauty)

สุนทรียศาสตร์เป็นศาสตร์ที่ศึกษาเกี่ยวกับความงามซึ่งอาจเป็นความงามในธรรมชาติหรือความงามทางศิลปะก็ได้ เพราะในผลงานทางศิลปะ เราถือว่าเป็นสิ่งที่ดีความงามอยู่ด้วย นอกจากนี้สุนทรียศาสตร์ยังศึกษาวิชาที่เกี่ยวข้องกับความรู้สึกของการรับรู้ความงาม วิชาที่เกี่ยวข้องกับหลักเกณฑ์ของคุณลักษณะของความงาม คุณค่าของความงาม และรสนิยม วิชาที่ส่งเสริมให้สอบสวนและแสวงหาหลักเกณฑ์ของความงามสากลในลักษณะของรูปธรรมที่เห็นได้ชัด รับรู้ได้และชื่นชมได้ วิชาที่เกี่ยวข้องกับประสบการณ์ตรงของบุคคล สร้างพฤติกรรม ความพอใจโดยไม่หวังผลตอบแทนในการปฏิบัติ เป็นความรู้สึกพอใจเฉพาะตน สามารถเผื่อแผ่เสนอแนะผู้อื่นให้มีอารมณ์ร่วมรู้สึกด้วยได้ วิชาที่เกี่ยวข้องกับการศึกษาพฤติกรรมตอบสนองของมนุษย์จากสิ่งเร้าภายนอกตามเงื่อนไขของสถานการณ์ เรื่องราวความเชื่อ และผลงานที่มนุษย์สร้าง

ความงามในธรรมชาติและความงามในศิลปะ

ความงามในธรรมชาติ เป็นความงามที่ปราศจากการปรุงแต่ง เป็นความงามที่มนุษย์สามารถสัมผัสได้ เช่น ชมทิวทัศน์ทุ่งทานตะวัน หรือชมพระอาทิตย์อัศดงที่ภูผา เป็นต้น

ความงามในศิลปะ เกิดจากความรู้สึกภายในจิตใจ ที่อยากแสดงออกทางสุนทรียภาพจากประสบการณ์ต่างๆ และขึ้นอยู่กับการสัมผัสของแต่ละบุคคล